РЕГЛАМЕНТ (ЕС) № 494/2012 НА КОМИСИЯТА
от 11 юни 2012 година
за изменение на Регламент (ЕО) № 593/2007 относно таксите и възнагражденията, събирани от Европейската агенция за авиационна безопасност
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, по-специално член 100, параграф 2 от него,
като взе предвид Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО (1), и по-специално член 64, параграф 1 от него,
след консултации с управителния съвет на Европейската агенция за авиационна безопасност,
като има предвид, че:
(1)
С Регламент (ЕО) № 216/2008 обхватът на дейностите на Европейската агенция за авиационна безопасност (наричана по-долу „Агенцията“) бе разширен; следователно от агенцията се изисква да издава сертификати, одобрения, лицензи или други документи в резултат на сертифициране в съответствие с разширения обхват.
(2)
Съгласно Регламент (ЕО) № 593/2007 на Комисията от 31 май 2007 г. относно таксите и възнагражденията, събирани от Европейската агенция за авиационна безопасност (2), за дейностите по сертифициране, посочени в член 5, параграф 5, буква д) и членове 21, 22, 22а, 22б и 23 от Регламент (ЕО) № 216/2008, могат да се налагат само таксите и възнагражденията, подробно изложени в Регламент (ЕО) № 1702/2003 на Комисията от 24 септември 2003 г. за определяне на правила за прилагане на сертифициране за летателна годност и за опазване на околната среда на въздухоплавателни средства и свързани с тях продукти, части и оборудване, както и за сертифициране на проектантски и производствени организации (3) и в Регламент (ЕО) № 2042/2003 на Комисията от 20 ноември 2003 г. относно поддържане на летателната годност на въздухоплавателните средства и авиационните продукти, части и устройства и за одобряване на организациите и персонала, изпълняващ тези задачи (4).
(3)
Таксите и възнагражденията, посочени в настоящия регламент, следва да се определят по прозрачен, справедлив и еднакъв начин, като отразяват действителната стойност на всяка индивидуално предоставена услуга, както е посочено в член 64, параграф 4, буква б) от Регламент (ЕО) № 216/2008. Необходимо е да се запази баланс между общите разходи, направени от Агенцията при изпълнение на сертификационните ѝ задачи, и общите приходи от таксите, които събира.
(4)
При определяне на таксите географското местоположение на дружествата на териториите на държавите-членки не следва да представлява основание за дискриминация.
(5)
Заявителят следва да може да поиска да му се посочи цената, предвидена за услугата, която ще се предоставя. Критериите за определяне на дължимия размер на сумата следва да са ясни, еднакви и да са обществено достъпни. Когато не е възможно да се определи точната сума предварително, Агенцията следва да установи прозрачни принципи за оценяване на сумата, платима по време на предоставянето на услугата.
(6)
Следва да бъдат определени срокове за заплащането на таксите и възнагражденията, събирани съгласно настоящия регламент. Освен това следва да бъдат определени подходящи мерки в случай на неплащане, като например прекратяване на съответната процедура за подаване на заявка, анулиране на съответните одобрения, прекратяване на предоставянето на услуги за същия кандидат и събиране на дължимата сума по подходящ начин.
(7)
Такси за обжалване на решения на Агенцията следва да бъдат платени в пълен размер преди жалбата да се обяви за допустима.
(8)
Заинтересованите страни следва да бъдат консултирани преди всяка промяна в таксите. Освен това Агенцията следва редовно да информира заинтересованите страни за начините и основата за изчисляване на таксите, за да даде представа на заинтересованите страни за разходите на Агенцията и да осигури на сектора финансова прозрачност и възможност за прогнозиране на разходите за платимите такси. Поради това следва да може годишно да се ревизират размерите на таксите въз основа на финансовите резултати и прогнози на Агенцията.
(9)
Поради това Регламент (ЕО) № 593/2007 следва да бъде съответно изменен.
(10)
Мерките, предвидени в настоящия регламент, са в съответствие със становището на комитета, създаден съгласно член 65 от Регламент (ЕО) № 216/2008,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 593/2007 се изменя, както следва:
1.
В член 1 втората алинея се заменя със следното:
„В частност той определя случаите, в които са дължими таксите и възнагражденията, посочени в член 64, параграф 4 от Регламент (ЕО) № 216/2008, размера на тези такси и възнаграждения и начина, по който се осъществява събирането им.“
2.
В член 2 букви а)-г) се заменят със следното:
„а)
„такси“ означава сумите, събирани от Агенцията и заплащани от заявителите за сертификационни задачи;
б)
„възнаграждения“ означава сумите, събирани от Агенцията и платими от заявителите за услуги, включително за доставянето на стоки, които не са свързани със сертификационните задачи, предоставяни от Агенцията;
в)
„сертификационни задачи“ означава всички дейности, извършвани от Агенцията пряко или косвено с цел издаване, поддържане или изменяне на сертификати съгласно Регламент (ЕО) № 216/2008 и правилата за неговото прилагане;
г)
„заявител“ означава всяко физическо или юридическо лице, което желае да се възползва от дадена сертификационна задача или услуга, предоставяна от Агенцията;“.
3.
В член 4 се добавят следните втора и трета алинея:
„При прилагане на бъдещи регламенти Агенцията може да събира такси съгласно част II от приложението за сертификационни задачи, различни от посочените в част I от приложението.
Всички промени на организацията, които са докладвани на Агенцията и повлияят на одобрението на тази организация, могат да доведат до преизчисляване на дължимата такса за наблюдение, която ще се прилага от следващия цикъл на такси.“
4.
Член 8 се заменя със следното:
„Член 8
1. Таксата се заплаща от заявителя в евро. Условията на заплащането се предоставят на разположение на заявителите на уебсайта на Агенцията. Заявителят заплаща цялата дължима такса включително възможни банкови разходи, свързани с плащането, преди издаването, поддържането или изменянето на сертификата, освен ако Агенцията не реши друго след надлежно отчитане на финансовите рискове. Таксата се заплаща в срок от 30 календарни дни от датата, на която фактурата е предоставена от Агенцията на заявителя. Заявлението може да бъде анулирано или действието на сертификата да бъде прекратено или той да бъде отнет, ако таксата не е била получена до изтичане на крайния срок и след като Агенцията е изпратила официално предупреждение.
2. Агенцията може да фактурира таксата за плащане наведнъж, след като получи заявлението, или в началото на годишния или надзорния период.
3. За всички сертификационни задачи, които предполагат заплащането на такси, изчислени почасово, Агенцията може при поискване да представи на заявителя предварителна оценка. Агенцията внася изменение в оценката, ако задачата се окаже по-лесна или може да се изпълни по-бързо, отколкото е било предвидено предварително, или обратно, ако е по-сложна и отнема повече време за изпълнение, от времето, което Агенцията е можела обосновано да предвиди.
4. Ако след проверка за дадено заявление Агенцията реши да не го приеме, всички вече изплатени такси се връщат на заявителя с изключение на сумата за покриване на административните разходи за обработка на заявлението. Тази сума е равна на два пъти почасовата ставка, определена в част II от приложението. Ако Агенцията разполага с доказателства, че финансовият капацитет на заявителя е застрашен, тя може да откаже дадено заявление, освен ако заявителят представи банкова гаранция или обезпечен депозит. Агенцията може също така да отхвърли заявление, когато заявителят не е изпълнил задълженията си за плащане, произтичащи от сертификационните задачи или услугите, извършени от Агенцията, освен ако заявителят плати неуредените суми, дължими за тези предоставени сертификационни задачи или услуги.
5. Когато Агенцията трябва да прекъсне дадена сертификационна задача поради недостатъчни средства у заявителя или тъй като той не отговаря на необходимите изисквания, или защото заявителят се откаже от заявлението си или отложи проекта си, остатъкът от всички дължими такси, изчислен почасово за текущия период от дванадесет месеца, но ненадвишаващ приложимата фиксирана такса, се заплаща в пълен размер в момента, в който Агенцията прекъсне работа по задачата, заедно с всички други суми, дължими към този момент. Съответният брой часове се фактурира според почасовата ставка, определена в част II от приложението. Когато, по искане на заявителя, Агенцията възобнови прекъсната сертифицикационна задача, тя се фактурира като нов проект.
6. Когато притежателят на сертификат се откаже от съответния сертификат или Агенцията отнеме сертификата, остатъкът от всички дължими такси, изчислен почасово, но ненадвишаващ приложимата фиксирана такса, се заплаща в пълен размер в момента на отказа или отнемането заедно с всички други суми, дължими към този момент. Съответният брой часове се фактурира според почасовата ставка, определена в част II от приложението.
7. Когато Агенцията прекрати действието на сертификата поради неплащане на годишната такса или таксата за наблюдение или защото заявителят не отговаря на необходимите изисквания, съответните периоди за плащане на такси продължават.“
5.
В член 10 параграф 2 се заличава.
6.
В член 11 втора и трета алинея се заменят със следното:
„Начисляват се такси за обработка на жалба, подадена съгласно член 44 от Регламент (ЕО) № 216/2008 на Европейския парламент и на Съвета (5). Размерите на таксите са посочени в част IV от приложението. Когато жалбоподателят е юридическо лице, се изисква той да представи на Агенцията подписан от упълномощен служител на въпросната организация сертификат, в който е посочен финансовият оборот на жалбоподателя. Този сертификат се представя заедно с уведомлението за обжалване. Таксите за обжалване се плащат в рамките на 60 календарни дни от датата, на която жалбата е била подадена в Агенцията, съгласно приложимата процедура, определена от нея. В случай че плащането не е извършено в този срок, апелативният съвет отхвърля жалбата. Когато обжалването приключи в полза на жалбоподателя, Агенцията незабавно възстановява платената за обжалване такса.
При поискване на заявителя може да се съобщи очакваният размер на таксите преди предоставяне на услугата. Агенцията внася изменение в оценката, ако задачата се окаже по-лесна или може да се изпълни по-бързо, отколкото е било предвидено предварително, или обратно, ако е по-сложна и отнема повече време за изпълнение, от времето, което Агенцията е можела обосновано да предвиди.
7.
В член 14 се добавя следният параграф 3:
„3. Приложението към настоящия регламент се преразглежда периодично, за да се гарантира, че значимата информация във връзка с оценките на очакваните приходи и разходи на Агенцията е надлежно отразена в размера на таксите и възнагражденията, събирани от Агенцията. Когато е необходимо, настоящият регламент и приложението към него може да бъдат преразгледани най-късно пет години след влизането им в сила.“
8.
Приложението се изменя, както е посочено в приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага от 1 април 2012 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 юни 2012 година.